**Татарстан Республикасында**

**минималь куллану бюджеты турында**

|  |  |
| --- | --- |
|  | Татарстан Республикасы  Дәүләт Советы тарафыннан  2008 елның 27 июнендә  кабул ителде |

*(2013 елның 13 июлендәге 61-ТРЗ номерлы, 2018 елның 26 октябрендәге 78-ТРЗ номерлы Татарстан Республикасы законнары редакциясендә)*

1 статья. **Әлеге Законның җайга салу предметы**

Әлеге Закон белән Татарстан Республикасында минималь куллану бюджетын билгеләү, аны Татарстан Республикасында халыкның тормыш дәрәҗәсен бәяләүнең яшәү минимумыннан югарырак булган, халыкның тормыш сыйфатын һәм керемнәрен арттыруга юнәлдерелгән социаль стандартын урнаштыру максатларында билгеләү һәм куллану тәртибе урнаштырыла.

2 статья. **Әлеге Закон максатларында кулланыла торган төп төшенчәләр**

Әлеге Закон максатларында түбәндәге төп төшенчәләр кулланыла:

минималь куллану бюджеты – кешенең актив физик халәтен саклап калу һәм эшләү көчен торгызу өчен кирәкле азык-төлек продуктларының, азык-төлек булмаган товарларның һәм хезмәт күрсәтүләрнең балансланган җыелмасының, шулай ук мәҗбүри түләүләрнең һәм җыемнарның бәяләрдәге зурлыгы;

азык-төлек продуктлары, азык-төлек булмаган товарлар һәм хезмәт күрсәтүләр җыелмасы – кешенең төп матди һәм рухи ихтыяҗларын канәгатьләндерүне тәэмин итәрлек азык-төлек продуктларын, азык-төлек булмаган товарларны һәм хезмәт күрсәтүләрне үз эченә алган җыелма;

мәҗбүри түләүләр һәм җыемнар – федераль законнарда, Татарстан Республикасы законнарында һәм (яисә) муниципаль берәмлекләрнең норматив хокукый актларында билгеләнгән, физик затлар тарафыннан түләнә торган салымнар һәм җыемнар, шулай ук федераль законнарда билгеләнгән, физик затлар тарафыннан түләнә торган бүтән мәҗбүри түләүләр.

3 статья. **Татарстан Республикасында яшәү минимумы һәм Татарстан Республикасында минималь куллану бюджеты нисбәте**

1. Татарстан Республикасында яшәү минимумы “Россия Федерациясендә яшәү минимумы турында” Федераль закон, Россия Федерациясенең һәм Татарстан Республикасының бүтән норматив хокукый актлары нигезендә билгеләнә.

Татарстан Республикасында минималь куллану бюджеты әлеге Закон һәм Татарстан Республикасының бүтән норматив хокукый актлары нигезендә билгеләнә.

2. Яшәү минимумы – куллану кәрзине хакын бәяләү, шулай ук мәҗбүри түләүләр һәм җыемнар. *(Абзац 2013 елның 13 июлендәге 61-ТРЗ номерлыТР Законы редакциясендә)*

Минималь куллану бюджеты яшәү минимумыннан түбәнрәк була алмый.

|  |  |
| --- | --- |
| 4 статья. | **Минималь куллану бюджетын билгеләү** |

Минималь куллану бюджеты түбәндәгеләр өчен билгеләнгән:

Татарстан Республикасы халкының тормыш дәрәҗәсенең социаль стандарты сыйфатында Татарстан Республикасының агымдагы социаль-икътисадый сәясәтен гамәлгә ашыру һәм перспективадагы социаль-икътисадый сәясәтен булдыру;

социаль программаларны эшләгәндә һәм гамәлгә ашырганда Татарстан Республикасы халкының тормыш дәрәҗәсен яшәү минимумы белән беррәттән бәяләү;

Татарстан Республикасы бюджетын яшәү минимумы белән беррәттән булдыру;

күмәк шартнамә белән җайга салганда хезмәт өчен түләүне куллану;

Татарстан Республикасында билгеләнә торган минималь хезмәт хакы күләмен нигезләү;

Татарстан Республикасы норматив хокукый актларында, шулай ук Татарстан Республикасында минималь хезмәт хакы күләмен билгели торган республика килешүләрендә билгеләнгән бүтән максатлар.

5 статья. **Татарстан Республикасы халкына** **социаль ярдәм чараларын билгеләү**

Әгәр федераль законнарда бүтәне билгеләнмәгән булса, Татарстан Республикасында яшәү минимумын куллануга бәйле социаль ярдәм чараларына өстәмә итеп минималь куллану бюджетын куллануга бәйле социаль ярдәмнең бүтән чаралары Татарстан Республикасы бюджеты акчалары исәбеннән билгеләнергә мөмкин.

6 статья. **Татарстан Республикасында минималь хезмәт хакы күләмен билгеләү**

1. Татарстан Республикасында минималь хезмәт хакы күләме хезмәт турындагы законнар нигезендә Татарстан Республикасында минималь хезмәт хакы турында республика килешүендә билгеләнә һәм минималь куллану бюджетының бәяләрдәге зурлыгыннан һәм федераль законнарда билгеләнгән хезмәт өчен түләүнең минималь күләменнән түбәнрәк була алмый.

2. Татарстан Республикасында минималь хезмәт хакы күләме минималь куллану бюджеты дәрәҗәсенә кадәр этаплап арттырыла.

Татарстан Республикасында минималь хезмәт хакы күләмен әлеге статьяның беренче өлешендә каралган күләмгә кадәр этаплап арттыру тәртибе һәм сроклары, шулай ук минималь хезмәт хакын күрсәтелгән күләмдә түләүне гарантияли торган механизм Татарстан Республикасында минималь хезмәт хакы турында республика килешүендә ел саен билгеләнә.

3. Татарстан Республикасында минималь хезмәт хакы күләме, федераль бюджеттан финанслана торган оешмаларның хезмәткәрләреннән гайре, Татарстан Республикасы территориясендә эшләүче хезмәткәрләр өчен билгеләнә.

7 статья. **Минималь куллану бюджеты составын билгеләү** **принциплары һәм тәртибе**

1. Азык-төлек продуктларын, азык-төлек булмаган товарларны һәм хезмәт күрсәтүләрне куллануның җенес һәм яшь ягыннан үзенчәлекләрен исәпкә алу максатларында минималь куллану бюджеты составы халык төркемнәренең түбәндәге вәкилләре өчен исәпләп чыгарыла:

хезмәткә яраклы яшьтәге ир-ат;

хезмәткә яраклы яшьтәге хатын-кыз;

3 – 6 яшьлек кыз;

3 – 6 яшьлек малай;

7 – 15 яшьлек кыз;

7 – 15 яшьлек малай;

1,5 яшькәчә бала;

1,5 – 2 яшьлек бала;

ярдәмгә мохтаҗ булмаган пенсионер хатын-кыз;

ярдәмгә мохтаҗ булмаган пенсионер ир-ат;

ярдәмгә мохтаҗ булган пенсионер хатын-кыз яки инвалид хатын-кыз;

ярдәмгә мохтаҗ булган пенсионер ир-ат яки инвалид ир-ат;

йөкле хатын-кыз.

2. Минималь куллану бюджеты составына кертелә торган азык-төлек продуктлары, азык-төлек булмаган товарлар һәм хезмәт күрсәтүләр җыелмаларын булдыруның төп принциплары түбәндәгеләрдән гыйбарәт:

халыкның төп социаль-демографик төркемнәренең ашамлык әйберләренә ихтыяҗын азык-төлек продуктларының химик составыннан һәм энергетик кыйммәтеннән чыгып канәгатьләндерү;

теләсә нинди милек рәвешендәге сәүдә оешмаларында даими була торган продуктларны сайлап алу;

күп чыгымнар тотмыйча гына рациональ туклану оештыру мөмкинлеге бирерлек продуктларны сайлап алу;

халыкның төп социаль-демографик төркемнәренең азык-төлек булмаган товарларга ихтыяҗын аларның яшь үзенчәлекләреннән чыгып канәгатьләндерү.

3. Минималь куллану бюджеты составы әлеге Законда билгеләнгән принциплар нигезендә Татарстан Республикасы Министрлар Кабинеты тарафыннан урнаштырыла һәм кирәк булганда яңадан карала, әмма мондый карау, Татарстан Республикасының социаль-икътисадый үсешен исәпкә алып, биш елга бер тапкырдан да сирәгрәк булмаска тиеш.

8 статья. **Минималь куллану бюджетының бәяләрдәге зурлыгын билгеләү тәртибе**

Минималь куллану бюджетының бәяләрдәге зурлыгы түбәндәгеләрнең бәяләрдәге зурлыклары суммасы буларак билгеләнә:

1) азык-төлек товарлары җыелмасының;

2) азык-төлек булмаган товарлар җыелмасының;

3) түләүле хезмәт күрсәтүләр җыелмасының;

4) мәҗбүри түләүләрнең һәм җыемнарның.

Тулаем Татарстан Республикасы буенча минималь куллану бюджетының бәяләрдәге зурлыгы, әлеге Законда билгеләнгән таләпләрне һәм азык-төлек продуктларына, азык-төлек булмаган товарларга һәм хезмәт күрсәтүләргә куллану бәяләре дәрәҗәсе турында федераль башкарма хакимиятнең Россия Федерациясендә социаль, икътисадый, демографик, экологик һәм башка иҗтимагый процесслар турында рәсми статистика мәгълүматын булдыру функциясен гамәлгә ашыручы органының күрсәткечләрен, мәҗбүри түләүләр һәм җыемнар буенча чыгымнарны исәпкә алып, Татарстан Республикасы Министрлар Кабинеты тарафыннан квартал саен билгеләнә. *(Абзац 2018 елның 26 октябрендәге 78-ТРЗ номерлы Татарстан Республикасы Законы редакциясендә)*

9 статья. **Минималь куллану бюджетының бәяләрдәге зурлыгы турында мәгълүматны бастырып чыгару**

Тулаем Татарстан Республикасы буенча минималь куллану бюджетының бәяләрдәге зурлыгы Татарстан Республикасы башкарма хакимияте органнарының рәсми басмаларында квартал саен бастырып чыгарыла.

|  |  |
| --- | --- |
| 10 статья. | **Әлеге Законның үз көченә керүе** |

1. Әлеге Закон, әлеге Законның 6 статьясындагы 1 өлешеннән гайре, 2009 елның 1 гыйнварыннан, әмма рәсми рәвештә басылып чыккан көненнән соң ун көннән дә иртәрәк булмаган вакытта үз көченә керә.

2. Әлеге Законның 6 статьясындагы 1 өлеше, Татарстан Республикасында минималь хезмәт хакы турында республика килешүендә билгеләнә торган Татарстан Республикасында минималь хезмәт хакы күләмен этаплап арттыруны исәпкә алып, үз көченә керә.

11 статья. **Әлеге Законны кабул итүгә бәйле рәвештә аерым закон актларының үз көчен югалтуын тану**

Әлеге Закон үз көченә кергән көннән түбәндәгеләрнең үз көчен югалтуын танырга:

“Татарстан Республикасында минималь куллану бюджеты турында” 1994 елның 8 июнендәге 2152-XII номерлы Татарстан Республикасы Законы (Татарстан Югары Советы Җыелма басмасы, 1994, №7);

“Татарстан Республикасында минималь куллану бюджеты турында” Татарстан Республикасы Законына үзгәрешләр кертү һәм “Татарстан Республикасында минималь куллану бюджеты турында” Татарстан Республикасы Законына үзгәрешләр һәм өстәмәләр кертү хакында” Татарстан Республикасы Законының үз көчен югалтуын тану турында” 2005 елның 14 декабрендәге 126-ТРЗ номерлы Татарстан Республикасы Законы (Татарстан Дәүләт Советы Җыелма басмасы, 2005, №12 (I өлеш)).

Татарстан Республикасы

Президенты М.Ш.Шәймиев

Казан, Кремль

2008 елның 23 июле

№ 31-ТРЗ